Rumkowski forklarte at tyskerne først hadde krevd 24.000 utlevert de neste 8 dagene, men at han hadde forhandlet antallet ned til 20.000, forutsatt at det dreide seg om barn under ti år. Imidlertid stod bare 13.000 barn og gamle til rådighet, så kvoten måtte fylles opp med syke. «Jeg må skjære lemmene av for å frelse kroppen. Jeg er nødt til å ta barna, for hvis jeg ikke gjør det, gjør andre det.» Straks stormet foreldrene til barn like under tiårsalderen fra Lutomierska-gaten der talen ble holdt, til folkeregisteret for å endre barnas fødselsdato. For å sikre barna sine melkerasjonen lengst mulig, hadde mange innskrevet barna sine som yngre enn de faktisk var. Nå straffet dette seg fryktelig.